ખાદી ઉપર સરકારે પ્રથમ ‌વખત વેરો નાંખતા નવસારીમાં પ્રથમ મહિને જ ખાદીના વેચાણમાં 20 ટકા ઘટાડો નોંધાયો છે. ગુરૂવારે ગાંધીવાદીઓએ જિલ્લા કલેકટર કચેરીએ જઈ ખાદી અને ગ્રામોદ્યોગ ઉપરથી જીએસટી દૂર કરવાની રજૂઆત કરી હતી. કેન્દ્ર સરકાર જીએસટીનો નવો કાયદો લાવી છે જે અંતર્ગત સરકારે વિવિધ ચીજવસ્તુઓ ઉપર જીએસટી કર લાદયો છે. જેમાં ખાદી અને ગ્રામોદ્યોગની ચીજવસ્તુઓ ઉપર પણ પ્રથમ વખત જીએસટી લાદયો છે. જીએસટીની અસર હવે ધીરે ધીરે બહાર આવવા માંડી છે.